open-index/open-wikipedia-markdown huggingface dataset:
Botho von Schwarzkopf

**Botho von Schwarzkopf** (* 17. Februar 1948 in Poggmöhlen) is en düütschen Manager.

Von Schwarzkopf is 1948 as Söhn von Ise, borene Böcking (3. Mai 1920–4. Juli 1990), un den Goodsbesitter Joachim von Schwarzkopf (3. November 1922–19. Juni 1999) op dat Familiengood Poggmöhlen boren. Vondaag is he Goodsherr op Good Poggmöhlen. He hett 1978 an de Universität Bonn sien Dr. agr. maakt.

Von 1973 bet 1976 hett he in en Firma för Ünnernehmensberadung arbeidt un denn von 1976 bet 1979 as wetenschoplichen Mitarbeider an de Universität. Von 1979 bet 1981 weer he in’t Management von de Saaten-Union un is dor 1981 to’n Geschäftsföhrer opstegen. To’n 1. Februar 1997 is von Schwarzkopf von de Saaten-Union as persönlich haftender geschäftsführender Sellschopper to Pfeifer & Langen wesselt.

2015 is he as Nafolger von Eduard von Reden-Lütcken Präsident von de Ridderschop von dat Hertogdom Bremen worrn. Tosätzlich is he ok Vörsitter von’n Verwaltungsraad von dat Ridderschopliche Kreditinstitut Stood.

Von Schwarzkopf hett an’n 10. August 1974 in Bonn Margarete von Schwarzkopf, borene Prinzessin zu Löwenstein-Wertheim-Freudenberg (* 3. Oktober 1948), freet. De beiden hebbt söss Kinner.

## Footnoten
Theodor Ferdinand Hurtzig

**Theodor Ferdinand Hurtzig** (* 9. Februar 1833 in Öberndörp; † 6. Dezember 1911 in Hannover) weer en düütschen Verwaltungsbeamten un Politiker.

Hurtzig is 1833 as Söhn von Sophie Luise, borene Kropp (13. Januar 1795–7. Februar 1871), un den Pastoor an de Georg-Kark, Johann Dittmar Wilhelm Hurtzig (8. September 1790–4. April 1878), in Öberndörp boren. He hett an de Universitäten Göttingen un Heidelberg studeert. 1853 is he Maat von dat Corps Bremensia Göttingen worrn. In dat sülve Johr noch is he ok Maat von dat Corps Vandalia Heidelberg worrn. Na dat Studium güng he in’n hannöverschen Staatsdeenst un weer in de Johren 1859 bet 1861 Auditer bi dat Amt Borgdörp un 1862 Amtsassesser bi dat Amt Leh. In de Johren 1863/1864/1865 is he Amtsassesser un as Hülpsarbeider bi de Landdrostie Stood nawiest, weer 1867 as Amtsassesser Hülpsarbeider bi dat Böverstüürkollegium Hannover un denn ok Regerungsassesser bi de Landdrostie Lümborg.

1875 is he Stadtsyndikus in Hameln worrn. To’n 1. Juni 1876 is he as Börgermeester von Hameln wählt worrn. Hurtzig is dat bet to’n 31. Dezember 1879 bleven. Mit’n Anfang 1880 güng he as Direkter von de Landschopliche Brandkass Hannover un de Hannöversche Boden-Kredit-Bank na Hannover.

Von 1870 bet 1874 weer Hurtzig Afornten von’n Wahlkreis Hannover 27 (Dannenbarg) in dat Prüüßsche Aforntenhuus. He hett dor to de Frakschoon von de Natschonalliberale Partei höört. An’n 21. Mai 1874 hett he sien Mandaat dör Ungülligkeitserklärung verloren. Von 1893 bet 1903 weer Hurtzig in’n Zentralvörstand von de Natschonalliberale Partei.

Hurtzig harr ok den Rang von en Gehemen Regerungsraad.

He hett an’n 6. August 1867 in Stood Gertrud Auguste Julie Eleonore Oberg (18. Februar 1847–15. September 1909) freet. De beiden harrn de Kinner Sophie Wilhelmine Eleonore Gertrud (22. November 1868–29. Oktober 1945), Johann Wilhelm Dittmar August (28. Mai 1871–27. Februar 1957), Adele Louise Charlotte Helene Imme Käthe (20. Juli 1875–18. August 1931), Hedwig Anna Olga Auguste Theodore Bertha (10. Juni 1879–üm 1959), Sophie Charlotte Bea Anna Margarethe Theodore (13. August 1883–1. April 1976) un Carl Arnold Hermann Gerhard Dittmar Eibe (21. Mai 1887–17. Mai 1915).

## Literatur

* Bernhard Mann: *Biographisches Handbuch für das Preußische Abgeordnetenhaus 1867–1918.* 1988, S. 194

## Footnoten
Landschopliche Brandkass

**Landschopliche Brandkass** betekent

* Landschopliche Brandkass Hannover (fröher ok Vereenigte Landschopliche Brandkass),
* Oostfreesch Landschopliche Brandkass.
Heinz Eckhoff

**Heinz Eckhoff** (* 1925 in Obbens) is en düütschen Politiker von de CDU.

## Leben

Eckhoff is 1925 in Obbens boren. In’n Tweten Weltkrieg is he 1943 Maat von de Waffen-SS worrn un weer dor bet an dat Enn von’n Krieg as Soldaat aktiv. Na’n Krieg weer Eckhoff Buur op’n Hoff in Obbens un hett mit Kartuffeln hannelt. 1968 is he op de List von de NPD in’n Kreisdag von’n Landkreis Stood intagen. 1970 is he in de CDU intreden. De CDU hett later seggt, dat Eckhoff keen Parteimaat von de NPD weer, he weer blots Kannedaat op de NPD-List. Na 1970 hett Eckhoff bet 2000 för de CDU in’n Kreisdag seten. Eckhoff weer ok Vörsitter von’n Kreisweegutschuss. Von 1972 bet 1976 weer he Börgermeester von de Gemeen Obbens un jüstso von 1972 af an Börgermeester von de Samtgemeen Obbens. He hett sik för de Partnerschop von Obbens mit de bretoonsche Gemeen Ploemel insett.

He weer ok Vörsitter von’n Vörstand von de Volksbank Geest. 1992 is he ut’n Vörstand utscheden.

### Bundsverdeenstkrüüz

För siene Verdeensten as Börgermeester, as Vörstand von de Volksbank Geest un för sien Engagement in Verenen un Verbänn hett Eckhoff 2000 dat Bundsverdeenstkrüüz kregen. De CDU un de Landkreis Stood, de den Andrag op dat Verdeenstkrüüz stellt harrn, harrn dorbi aver de Informatschonen över sien Aktivität in de Waffen-SS un för de NPD utlaten. Dorüm hett dat kort later veel Kritik geven.

De Neddersassische Staatskanzlie (Kabinett Wulff II) hett dor op henwiest, dat se de Fakten nich kennt hett, hett aver toglieks seggt, dat de Fakten nich gegen dat Verdeenstkrüüz spraken harrn, harr de Staatskanzlie dor von weten.

Dat Bundspräsidialamt hett mitdeelt, dat Eckhoff över de kommunalen Steden in Neddersassen vörslahn worrn is. Dat Bundspräsidialamt harr nich sien kumpletten Levensloop övermiddelt kregen. En Sprekersfro von Bundspräsident Johannes Rau hett seggt, dat de Präsident den Fall as Anlass nehmen will, noch wedder de Länner optofeddern, „größtmögliche Sorgfalt bei den Ordensvorschlägen an den Tag zu legen“. Dat Bundspräsidialamt kunn na egen Angaven dat Verdeenstkrüüz aver nich mehr wedder trüggnehmen.

De Direkter von’n Jöödschen Weltkongress (WJC), Elan Steinberg, hett seggt, dat de Orden för Eckhoff en „Schandfleck för Düütschland“ is.

Irmela Mensah-Schramm, de 1994 en Bundsverdeenstmedallje för ehr Engagement gegen Rassismus kregen harr, hett de Medallje trügggeven, as se höört hett, dat Eckhoff dat Bundsverdeenstkrüüz kregen hett.

## Footnoten
Ludolf Christian Bansen

**Ludolf Christian Bansen** (* 25. Juli 1715 in Beschamp; † 8. Mai 1790 in Lauenau) weer en düütschen Verwaltungsbeamten.

Bansen is 1715 as Söhn von’n Pastoor an de Vitus-Kark in Beschamp boren. He hett later an de Universität Göttingen Juristeree studeert. Dor hett he sik an’n 14. April 1735 inschreven.

Bansen weer bet 1754 Amtsauditer in dat Amt Niestadt un von 1754 bet 1756 Amtsschriever in dat Amt Bremervöör, is 1756 denn Kamersekretär in Hannover worrn un 1760 Oberamtmann in dat Amt Lauenau. Dat is he bet to sien Dood 1790 bleven.

Bansen hett an’n 3. September 1754 in dat Klooster Isenhagen bi Wittingen Antoinetta Johanna Louise Balck († 1788; Dochter von’n Amtmann Johann Heinrich Balck) freet. De beiden harrn den Söhn Johann Ludolph Bansen (28. Mai 1755–13. Oktober 1835). In twete Eh hett Bansen 1789 in Hannover  Sofie Beußel (14. Mai 1754–9. Mai 1826) freet.

## Footnoten
Friedrich Huth (1777–1864)

**Johann  Andreas Huth** (in England kennt as *Frederick Huth*; * 29. Oktober 1777 in Stood; † 14. Januar 1864 in London) weer en engelschen Banker mit düütsche Wuddeln in dat Königriek Hannover.

Huth is 1777 as Söhn von Marie Amalie, borene Thee (1749–1812), un Johann Friedrich Gabriel Huth (1751–1800) in Stood boren, aver in Harsfeld opwussen. De Vader weer Musketier in dat 12. Infanterieregiment von dat Kurförstendom Bruunswiek-Lümborg un hett in Harsfeld denn as Snieder arbeidt. Huth hett later en Lehr as Koopmann in Hamborg maakt, bi en spaansche Firma ut La Coruña ünner Leid von Juan Antonio Urbieta. Ok de Hannelsakademie Hamborg hett he besöcht. Later hett he ok direkt in La Coruña arbeidt. 1805 hett he sik as Im- un Export-Koopmann sülvstännig maakt un is 1809 na England översiedelt. He hett dor in London de Firma Frederick Huth & Co hatt, de toeerst in’n Im- un Export aktiv weer, över de Tied aver ok to en Hannelsbank worrn is.

In’n Juni 1819 is Huth engelschen Staatsbörger worrn.

Huth hett an’n 11. Januar 1806 in La Coruña Manuela Felipa Lorenza Mayfren (10. Januar 1785–13. September 1856) freet. De beiden harrn de Kinner Charles Frederick (7. November 1806–11. März 1895), Fernando (16. Oktober 1808–28. August 1826), Amelia (7. Oktober 1810–10. Dezember 1887), Johanna (7. Oktober 1810–Oktober 1896), Louisa Francesca (10. September 1812–13. Mai 1849), Manuella (27. März 1814–10. September 1887), Henry (30. Juli 1815–11. Dezember 1878), Ann (20. Januar 1817–2. Januar 1879), Maria (20. Januar 1817–2. April 1868), Edward (30. Mai 1819–26. April 1844) un Louis (22. März 1821–12. Dezember 1905).

Huth is 1864 doodbleven un op’n Karkhoff von Kensal Green begraven worrn.

In Harsfeld sünd vondaag na em de Friedrich-Huth-Straat un de Friedrich-Huth-Bökeree nöömt.

## Literatur

*  Andrew John Murray: *Home from the Hill. A biography of Frederick Huth. 'Napoleon of the City'.* London 1970, ISBN 0241019168

## Footnoten
Justus Johann Kelp

**Justus Johann Kelp** (* 17. September 1650 in Veern; † 30. Juli 1720 in Ramßel) weer en düütschen Verwaltungsbeamten un Gelehrten.

Kelp is 1650 as Söhn von Anna, borene Hude (6. Januar 1607–24. August 1685), un den Organist an de Johanniskark, Christoph Kelp, in Veern boren. He hett toeerst de Doomschool Veern besöcht un denn de Raadsschool Minnen. Von dor is he 1669 op de Universität Rinteln wesselt. 1670 güng he an de Universität Königsbarg. Von dor keem he 1673 wedder trügg un weer denn de eersten Johren Huuslehrer.

Later hett he bi de Ämter Ehrenborg, Soldan un Neenborg arbeidt un weer Sekretär in de Ämter Rodenborg un Veern. An’n 9. September 1689 is he Amtmann von dat Amt Otterbarg worrn. Dat is he bleven, bet 1712 de Dänen dat Rebeed von Bremen-Veern innahmen hebbt.

Na disse Tied hett he denn keen Verwaltungsposten mehr hatt. He hett denn bet to sien Dood 1720 as Kanoniker in Ramßel leevt, wat he toeerst al 1702 worrn is.

Blangenbi hett Kelp en Reeg Schriften opsett över de Geschicht von de Lannen Bremen, Veern un Heien, aver ok över Lümborg un Hamborg. To siene Leevtieden is nix von de Schriften druckt worrn. Wat von siene Schriften nableven is, is in dat Archiv in Hannover kamen.

Kelp hett 1682 in Lümborg Anna Dorothea Düsterhop († 1700) freet. Nadem siene eerste Fro doodbleven is, hett he an’n 10. Januar 1704 in Lümborg ehr Süster Elisabeth Dorothea Düsterhop freet.

## Footnoten
Winkeldorf

**Winkeldorf** betekent

* Winkeldorf (Kąty Bystrzyckie), Oort in de Gemeen Lądek-Zdrój in’n Powiat Kłodzki, Woiwodschop Nedderslesien, Polen,
* Groß Winkeldorf, Oort in de Gemeen Korsze in’n Powiat Kętrzyn, Woiwodschop Ermland-Masuren, Polen,
* Klein Winkeldorf, Oort in de Gemeen Korsze in’n Powiat Kętrzyn, Woiwodschop Ermland-Masuren, Polen.

Dat is ok de hoochdüütsche Naam von

* Winkeldörp, Oort in de Gemeen Horß in’n Landkreis Rodenborg, Neddersassen.

Kiek ok bi: Winkelsdorf.
Theodor Witte

**Theodor Witte** (* 27. Juni 1811 in Hannover; † 17. August 1879 ok dor) weer en düütschen Verwaltungsbeamten.

Witte is 1811 as Söhn von’n Hoffraad Witte in Hannover boren. He hett 1830 anfungen, Juristeree an de Universität Göttingen to studeren un is dor 1831 Maat von dat Corps Hannovera Göttingen worrn. Na dat Studium güng he in’n Verwaltungsdeenst von dat Königriek Hannover. He is 1834 Auditer in Hannover worrn, 1837 Amtsassesser bi dat Amt Hitzacker, 1838 bi dat Amt Oosterholt un 1840 bi dat Amt Gothenborg. Denn güng he 1841 as Hülpsarbeider an de Landdrostie Lümborg, bi de he 1847 Regerungsraad worrn is. Von Anfang 1864 af an weer Witte Direkter von de Vereenigte Landschopliche Brandkass. Bet dat Königriek Hannover 1866 dör Prüßen annekteert worrn is, weer he Maat von’n Hannöverschen Staatsraad.

## Literatur

* Michael Wrage: *Der Staatsrat im Königreich Hannover 1839-1866.* Münster 2001. ISBN 3-8258-5401-9 Digitalisat
* Heinrich F. Curschmann: *Blaubuch des Corps Hannovera zu Göttingen*, Band 1: *1809-1899*, Göttingen 2002, Nr. 349
Winkeldörp

**Winkeldörp** () is en Dörp in de Gemeen Horß (Samtgemeen Söttmer) in’n Landkreis Rodenborg, Neddersassen.

## Geografie

Dat Dörp liggt op de Zevener Geest. Dat Water ut dat Rebeed flütt na Süüdoosten över’n Clünnersbeek na de Wiest hen af. An’n Noordwestrand von Winkeldörp liggt de Waterscheed na’n Bülster Möhlenbeek, de na de Wörp hen flütt. Na Süüdwesten doot de beiden Hölter Linnwedel un Stapeler Holt liggen.

De Naveröörd sünd Steenfeld in’n Noorden, Narbn in’n Oosten, Horß in’n Süüdoosten, Stapel in’n Süden, Vörwark in’n Süüdwesten un Neen- un Olenbülst in’n Noordwesten.

## Historie

Winkeldörp kummt 1374 as *Winkelthorpe* toeerst in de Oorkunnen vör.

Bet 1974 hebbt to Winkeldörp ok noch Flächen in dat Moor twüschen Steenfeld un Wehldörp tohöört, de 1,5 Kilometer von’n Rest von de Feldmark weg weren. Bi de Gemeenreform in Neddersassen 1974 sünd düsse Flächen denn aver an de Gemeen Jeem fullen.

### Verwaltungsgeschicht

In de Franzosentied von 1810 bet 1814 hett de Oort to de Mairie Jeem in’n Kanton Rodenborg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1859 to de Huusvaagdie Otterbarg in dat Amt Otterbarg tohöört un is 1859 in dat Amt Rodenborg wesselt. Na 1885 weer dat in’n Kreis Rodenborg. 1977 is dat Deel von’n Landkreis Rodenborg worrn.

Winkeldörp hett sik 1969 noch as egenstännige Gemeen de Samtgemeen Söttmer anslaten. De Oort is an’n 1. März 1974 mit de Gemeenreform in Neddersassen Deel von de Gemeen Horß worrn.

### Inwahnertall

### Religion

Winkeldörp is evangeelsch-luthersch präägt un höört to dat Kaspel von de Johannes-de-Döper-Kark in Horß. Düsse Kark is 1963 boot un 1989 as Karkengemeen egenstännig worrn. Vörher hett Winkeldörp to dat Kaspel von de Georg-Kark in Söttmer höört.

Dat gifft en egen Karkhoff in Winkeldörp.

## Kultur

### Verenen

De Schüttenvereen Winkeldörp is 1920 grünnt worrn.

## Weertschop un Infrastruktur

Winkeldörp hett en egene freewillige Füürwehr, de 1937 grünnt worrn is.

### Verkehr

Dör Winkeldörp löppt de Kreisstraat 112, de in’n Oosten över Narbn na Bokel an de Bundsstraat 71 ran geiht un in’n Westen bi Olenbülst an de Landsstraat 132. In’n Süden löppt de K&nbsp;201 na Horß un Taaken. De B&nbsp;71 löppt in’n Noorden na Zeven un Bremervöör un in’n Süüdoosten na Rodenborg.De L&nbsp;132 wedder geiht in’n Noordoosten över Steenfeld un Hemel na Brüttendörp an de B&nbsp;71 un in’n Süüdwesten över Vörwark un Otterst na Otterbarg.

De nächste Autobahn is de Autobahn 1 (Afsnidd Hamborg–Bremen). De Opfohrt 49 Bokel liggt so söven Kilometer in’n Oosten von Winkeldörp an de B&nbsp;71.

De nächste Bahnhoff is so bi 14 Kilometer wied weg in’n Süden de Bahnhoff Söttmer an de Bahnlien Hamborg–Bremen. Fröher hett dat in de Neegd ok Bahnhööv an de Bahnlien Bremervöör–Wasra geven. Dat weren de Bahnhööv Jeem un Mulmshoorn knapp teihn Kilometer in’n Noordoosten/Süüdoosten. Dor hett dat von 1906 bet 1968 Personenverkehr geven.

## Footnoten
Friedrich Huth

**Friedrich Huth** is de Naam von

* Friedrich Huth (1777–1864), düütschen Ünnernehmer,
* Friedrich Huth (1807–1868), düütschen Ünnernehmer,
* Friedrich Huth (1892–1980), düütschen Politiker,
* Friedrich Franz von Huth (1865–1945), düütschen Offzeer.

Kiek ok bi: Fritz Huth.
Kelp

**Kelp** betekent

* Kelp, en Aart mank de Seealgen.

**Kelp** is de Familiennaam von

* Franz Ludwig Anton Kelp (1809–1891), düütschen Dokter un Psychiater,
* Günter Zamp Kelp (* 1941), öösterriekschen Architekt,
* Justus Johann Kelp (1650–1720), düütschen Gelehrten un Verwaltungsbeamten,
* Martin Kelp (1659–1694), evangeelschen Theoloog, Historiker un Pädagoog.

**KELP** is de Afkörten von:
* El Paso International Airport (ICAO)
Wilhelmine Witte

** Sophie Elisabeth Witte** (borene *Böttcher*; * 17. November 1777 in Hannover; † 17. September 1854 ok dor) weer en düütsche Astronomin.

Böttcher is 1777 as Dochter von Johanne Sophie Marie, borene Brinkmann (5. Januar 1755–25. November 1824), un den Fabrikant un Senater Gottfried Ernst Böttcher (16. Februar 1750–16. Oktober 1823) in Hannover boren. Se hett  hett an’n 17. November 1797 den Kunsistorial- un Hoffraad Friedrich Christian Witte (1773–1854) freet. De beiden harrn 14 Kinner, ünner annern Friedrich Ernst Witte (1803–2. September 1872) un Minna Witte (15. Oktober 1804–5. März 1891).
 
Se weer privaat temlich intresseert an Astronomie un hett sik 1815 en egen Teleskoop (en Fraunhofer-Refrakter) köfft.  Stahn dee dat in de Friedrichstrate in Hannover.
Op de Basis von dat, wat se sülvs beobacht hett un de Maandkoorten von Johann Heinrich von Mädler hett Witte en Maandglobus ut Wass boot. Düssen Globus hett se 1838 John Herschel wiest un in’n September 1839 ok op de *Deutsche Naturforschertagung* in Purmunt vörstellt. He harr en Dörmeter von 34 Zentimeter (1:10.000.000). 1840 is de Globus ok in Berlin utstellt worrn. In’n Januar 1841 hett de Königliche Kunstkamer em köfft.

Witte hett aver noch wedder en ne’en Globus boot, de in’n Harvst 1844 trech worrn is. Düssen ne’en Globus hett Herschel 1845 in Cambridge vörstellt.

Den Globus hett Witte ehr Dochter Minna arvt. As Minna 1891 doodbleven is, güng de Globus an dat Kestner-Museum, dat em 1972 an dat Histoorsche Museum an’t Hoge Över in Hannover afgeven hett.

Ehr to Ehren hett 2006 en Krater op de Venus den Naam Witte Patera kregen. In’n Stadtdeel Kerkreoe von de Stadt Hannover hett 2011 en ne’e Straat den Naam *Wilhelmine-Witte-Strate* kregen.

## Footnoten
Wist (Gemeen Hepst)

**Wist** () is en lütten Oort in de Gemeen Hepst (Samtgemeen Tarms) in’n Landkreis Rodenborg, Neddersassen. De Oort höört von öllers bi dat Dörp Hepst mit bi.

## Geografie

De Oort liggt op de Zevener Geest. In’n Noordoosten liggt de Ummel. Dat Water ut dat Rebeed flütt över de Schmoo un den Reithbeek af.

De Naveröörd sünd Ehbrook un Balkenweed in’n Noorden, Rohreis, Oostereis mit Wennbossel un Badenst in’n Noordoosten, Oostertimk in’n Oosten, Karktimk un Westertimk in’n Süüdoosten, Tarmst in’n Süüdwesten, Hepst in’n Westen un Breddörp in’n Noordwesten.

## Historie

De Oort besteiht vondaag blots ut’n Buurnhoff von de Familie Blanken, op den Swienmast bedreven warrt. Stand 2013 harrn de Ställ Platz för 1500 Swien.

### Verwaltungsgeschicht

In de Franzosentied von 1810 bet 1814 hett de Oort to de Mairie Karktimk in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1859 to de Amtsvaagdie Wilst in dat Amt Otterbarg tohöört un is 1859 in dat Amt Zeven wesselt. Na 1885 weer dat in’n Kreis Zeven. 1932 is dat Deel von’n Kreis Bremervöör worrn un 1977 von’n Landkreis Rodenborg.

### Inwahnertall

### Religion

Wist is evangeelsch-luthersch präägt un höört to dat Kaspel von de Lamberti-Kark in Karktimk.

För de Kathoolschen is de Christ-König-Kark in Zeven tostännig, de siet 1. November 2006 to de Karkengemeen Corpus Christi in Rodenborg tohöört.

## Weertschop un Infrastruktur

### Verkehr

An Wist langs löppt de Kreisstraat 133, de in’n Westen in Hepst in de K&nbsp;114 münnt un in’n Oosten in Karktimk in de Landsstraat 133. De K&nbsp;114 löppt in’n Süden na Tarmst un in’n Noorden na Breddörp un Rhaar. De L&nbsp;133 geiht in’n Noordoosten na Zeven un in’n Süüdwesten över Tarmst na Grasbarg un Leendaal.

De nächste Autobahn is de Autobahn 1 (Afsnidd Hamborg–Bremen). De Opfohrt 49 Bokel liggt so 18 Kilometer in’n Süüdoosten von Wist an de B&nbsp;71.

De nächste Bahnhoff is so bi 22 Kilometer wied weg in’n Süden de Bahnhoff Otterbarg an de Bahnlien Hamborg–Bremen. Fröher hett dat in de Neegd ok en Bahnhoff an de Bahnlien Wilst–Töst geven. De weer blots knapp twee Kilometer in’n Westen de Bahnhoff Hepst. Personenverkehr hett dat dor von 1917 bet 1964 geven.

## Footnoten
Pat O’Connor

**Pat O’Connor** is de Naam von

* Pat O’Connor (1924–1990), neeseelandschen Wrestler,
* Pat O’Connor (1928–1958), US-amerikaanschen Rennfohrer,
* Pat O’Connor (* 1943), eirschen Speelbaas,
* Pat O’Connor (* 1950), US-amerikaanschen Boxer,
* Pat O’Connor (* 1960), US-amerikaanschen Politiker,
* Pat O’Connor (* 1995), US-amerikaanschen Footballspeler.

Kiek ok bi: Patrick O’Connor.
Amt Rethen

Dat **Amt Rethen** weer en Verwaltungsrebeed in dat Förstendom Lümborg un in dat Königriek Hannover mit Seet in Rethen binnen de Landdrostie Lümborg.

## Geografie

Dat Amt is in’n Noorden an dat Amt Rodenborg grenzt, in’n Oosten an de Amtsvaagdie Fambossel-Soltau un de Stadt Wasra, in’n Süden de Ämter Aalen un Niestadt, in’n Süüdwesten op en lütt Enn dat Amt Wölpe un an dat Amt Heien, in’n Westen dat Amt Wessen un in’n Noordwesten dat Amt Veern un dat Strukturgericht Veern (Stand 1848).

## Historie

In de Franzosentied von 1810 bet 1813 weer dat Amt Deel von de Kantone Rethen un Wasra.

1848 weer dat Amt so 274,83 km² groot.

Dat Amt Rethen hett bi de Verwaltungs- un Justizreform an’n 1. Oktober 1852 in dat Königriek Hannover dat Gericht Cordingen an dat Amt Fambossel afgeven.

As Gericht för dat Amt is to’n 1. Oktober 1852 dat Amtsgericht Rethen inricht worrn.

1859 bi de nächste Verwaltungsreform is dat Amt Rethen oplööst worrn. Dat Gericht Boitzen is an dat Amt Fambossel fullen un de Rest an dat Amt Ahlden.

### Öörd Stand 1848

## Inwahnertall

## Amtlüüd

* 1776–: Friedrich Ludwig Rudorff
* 1795–1806: Georg Friedrich Schlüter
* 1814–: Justus Hüpeden
* 1814–1816: Anton Friedrich Christian von Wersebe

### Amtsschrievers

* ~1767: Johann Christian Bremer
* 1790–: Friedrichs

## Literatur

* Werner Brünecke, Gunther Gerhardt, Wilhelm Richter: *Das Erbregister des Amtes Rethem von 1669. Die alten Gerichte Kirchboitzen, Kirchwahlingen und Cordingen*. (= Schriftenreihe des Bundes der Freunde des Heidemuseums Walsrode e. V. 7), Wasra 1992

## Footnoten
Georg August Wilhelm von dem Bussche

**Georg August Wilhelm von dem Bussche** (* 23. März 1771 in Ossenbrügge; † 26. Mai 1813 in Hannover) weer en düütschen Verwaltungsbeamten.

Von dem Bussche is 1771 as Söhn von Dorothea, borene von Hammerstein (25. August 1741–9. November 1777), un den General Georg Wilhelm von dem Bussche (19. Juli 1726–11. Dezember 1794) in Ossenbrügge boren. He weer Arvherr op Good Offelten.

He hett sik an’n 19. Oktober 1789 för en Studium von de Juristeree an de Universität Göttingen inschreven. Na dat Studium is he in’n hannöverschen Verwaltungsdeenst gahn un 1795 Auditer bi dat Amt Lemförde worrn. He weer 1796 bet 1798 Auditer bi de Amtsvaagdie Borgwedel, 1799 bi dat Amt Bremervöör un weer von 1800 bet 1803 Drost supernumerär in dat Amt Niestadt. Von dor keem he 1804 as Drost in dat Amt Wasra. Aver noch in dat sülve Johr is he von’n Deenst supendeert worrn.

Von dem Bussche hett an’n 3. September 1800 Cäcilie von Klenck (16. Juni 1780–16. September 1838) freet. De beiden harrn de Döchter Luise (24. Mai 1807–25. Oktober 1874) un Emilie (* 13. Dezember 1809).

## Footnoten
Friedrich Ludwig Rudorff

**Friedrich Ludwig Rudorff** (* 8. März 1726 in Springe; † 7. März 1795 in Reten) weer en düütschen Verwaltungsbeamten.

Rudorff is 1726 in Springe boren.

He weer bet 1761 Amtsauditer bi dat Amt Bremervöör, von 1761 bet 1776 Amtsschriever bi dat Amt Zeven un is 1776 Amtmann von dat Amt Reten worrn.

Rudorff hett an’n 10. Dezember 1761 Melusine Wilhelmine de Launay (1738–6. Juni 1802; Dochter von Georg de Launay) freet. De beiden harrn de Söhns Christian Friedrich (1. April 1765–21. Juli 1824) un Adolf Friedrich (1768–1835).

## Footnoten
Rethen

**Rethen** betekent

* Rethen, Stadt in’n Landkreis Heidkreis, Neddersassen,
* Rethen, Oort in de Gemeen Vördörp in’n Landkreis Gifhorn, Neddersassen,
* Rethen, Oort in de Gemeen Laatzen in de Region Hannover, Neddersassen.
Jean-Christophe Lafaille

**Jean-Christophe Lafaille** (* 31. März 1965 in Gap; siet 26. Januar 2006 an’ Makalu vermisst) weer en franzöösch Bargstieger. He gellt as en vun de weltbesten Hööchtbargstieger, de all sien Tippen ahn Suerstoff besteegen hett. 

Siet den 26. Januar 2006 wurrd he an den Makalu vermisst, de he alleen un in’ Winter bestiegen wull. 

## Leven
Mit söben Johr fung Lafaille mit dat Klautern an. Later nehm he ok an Wettbewarfen in’t  Sportklautern deel. 1992 hett he de eerste Expeditschonen in dat Himalaya-Gebirge ünnernommen. Tosommen mit Pierre Béghin hett he versöcht, de Süüdwand vun de Annapurna in’ Alpinstil to bestiegen. Béghin is bi dissen Versöök to Dood kommen. 

2001 hett Lafaille entscheeden, de Bestiegen vun de noch verbleeven Achtdusender to versöken. 

Lafaille harr twee Kinner, en Dochter ut en eerste Ehe und en Söhn ut en tweete Ehe. 

## Sien Spood bi de Achtdusender
* 1993 Cho Oyu, 8188 m
* 1994 Shisha Pangma Middeltipp, 8008 m 
* 1996 Gasherbrum II, 8034 m
* 1996 Hidden Peak (Gasherbrum I), 8080 m
* 1997 Lhotse, 8516 m
* 2000 Manaslu, 8163 m
* 2001 K2, 8611 m
* 2002 Annapurna, 8091 m 
* 2003 Dhaulagiri, 8167 m
* 2003 Nanga Parbat, 8125 m
* 2003 Broad Peak, 8051 m
* 2004 Shisha Pangma, de eerste Bestiegen vun dissen 8000er in’ meteorologischen Winter (solo)

To dat Recken vun all 14 Achtdusender hemm hüm noch de Makalu, Kangchendzönga un de Mount Everest fehlt.

De beid Gasherbrums hett Lafaille besteegen, ahn tüschendör in dat Basislager aftostiegen. Hüm gelung dat in’ Alpinstil un binnerhalv vun dree Daag. Dormit weer he de eerste un bit hüüd (Stand: Juli 2008) eenzige Minsch, de de Düppelbestiegen vun de beid Achtdusender in’ Alleengang schafft hett.

## Böker
* *Gefangener der Annapurna.* (tosommen mit Benoît Heimermann), Frederking & Thaler, München 2005, ISBN 3-89405-262-7

## Enkeld Nahwiesen


## Weblenken
*
Justizkanzlie Stood

De **Justizkanzlie Stood** weer en Gericht, dat för dat Rebeed von Bremen-Veern un dat Land Hadeln tostännig weer un sien Seet in de Stadt Stood harr. De Justizkanzlie hett von 1652 bet 1852 bestahn.

De Justizkanzlie weer dat Oberappellatschoonsgericht Celle överornt. För de Ünnergerichten in sien Bezirk weer de Justizkanzlie de Appellatschoonsinstanz.

De Juristen von de Justizkanzlie weren toglieks ok jümmer Juristen an dat Hoffgericht Stood.

## Historie

Dat Gericht is 1645 inricht worrn, as de Sweden de Hertogdömer Bremen un Veern innahmen hebbt.

Stand 1818 harr de Justizkanzlie een Präsident, een Direkter, fiev Rääd, een Auditer un dree Sekretärs. De Landschop von de Hartogdömer Bremen un Veern harr dat Recht, twee Rääd to präsenteren.

Mit dat hannöversche Gerichtsverfatensgesett von’n 8. November 1850, dat an’n 1. Oktober 1852 in Kraft gahn is, sünd Verwaltung un Justiz kumplett trennt un de Justizkanzlie oplööst worrn. An ehre Steed sünd de Obergerichten Stood, Veern un Leh treden.

## Direkters

De Direkters von de Justizkanzlie weren tosätzlich ok jümmer Direkters von dat Kunsistorjen in Stood.

* –1736: Gustav Carl von Scharnhorst
* 1736–1746: Johann Hinrich von Spilker
* 1746–1751: Johann Friederich von Borries
* 1751–1783: Diederich Basilius von Stade
* 1784–1786: Otto Diederich Wilhelm von Schlütter
* 1787–1794: Georg Arnold von Spilker
* –1798: Gotthelf Dietrich von Ende
* 1798–1800: nüms
* 1800–: Christian Ludwig von Hake
* 1806–1823: Johann Julius Conrad von Schlütter
* 1825–1828: Georg Friedrich Falcke
* 1829–1839: Justus Christoph Leist
* 1839–1852: Ernst Ludwig von Reichmeister

## Footnoten
Georg Friedrich von Falcke

**Georg Friedrich (von) Falcke** (* 7. August 1783 in Hannover; † 20. September 1850 ok dor) weer en düütschen Jurist.  

Falcke is 1783 as Söhn von Louise Clara, borene Strube (17. Dezember 1761–21. Dezember 1784), un Ernst Friedrich Hector Falcke (16. September 1751–27. Februar 1809) in Hannover boren. He hett bet 1804 Juristeree an de Universität Göttingen studeert. Na dat Studium is he in’n hannöverschen Justizdeenst gahn un Auditer bi de Justizkanzlie Hannover worrn.

In de Tied, in de Hannover to dat Königriek Westfalen höört hett, weer he an’n Gerichtshoff von Neenborg. As 1811 dat Rebeed an dat Kaiserriek Frankriek fullen is, weer he an’n Appellhoff in Hamborg. 1821 is he Oberappellatschoonsraad bi dat Oberappellatschoonsgericht Celle worrn un 1825 Direkter von de Justizkanzlie Stood un dat Hoffgericht Stood.

Düsse Steed hett he 1828 opgeven, as in dat Butenministerium in Hannover en Steed as gehemen Kabinettsraad free worrn is. Nadem Georg von Schele an’n 5. September 1844 doodbleven is, hett Falcke von em dat Amt as Kabinettsminister övernahmen. Dat weer he bet 1847. Na disse Tied hett he in Ossenbrügge bi sien Fründ Johann Georg Wilhelm Meyer leevt. Von Falcke is 1850 bi en Besöök in Hannover doodbleven.

1832 is Falcke in’n Freeherrnstand hoven worrn. An’n 1. Januar 1845 is he würklichen Geheemraad mit dat Prädikat Exzellenz worrn un hett dat Grootkrüüz von’n Guelphenorden kregen.

## Footnoten
Mertins

**Mertins** is de Familiennaam von

* Arthur Mertins (1898–1979), düütschen Politiker,
* Ferdinand Mertins (1864–1943), düütschen Politiker,
* Gerhard Mertins (1919–1993), düütsch Maat von de Waffen-SS un Wapenexportör,
* Günter Mertins (1936–2015), düütschen Geograaf,
* Oliver Mertins (* 1964), düütschen Schriever un Översetter,
* Oskar Mertins (1858–1909), düütschen Lehrer un Prähistoriker.
Arthur Mertins

**Arthur Mertins** (* 25. April 1898 in Tels; † 9. Dezember 1979 in Oterndörp) weer en düütschen Politiker von de SPD.

Mertins is 1898 in Tels boren. He is 1920 in de SPD rin un weer siet 1925 in’n SPD-Bezirksvörstand von Oostprüßen. Mertins weer von 1921 bet 1930 Schoolmeester in Gutenfeld. He weer Mitbegrünner von’n Bezirk Oostprüßen von de fre’e Lehrergewerkschaft un dor von 1920 bet 1930 in’n Vörstand. Von 1921 bet 1926 hett Mertins blangen sien Beroop in Königsbarg Philosophie, Psychologie, Pädagogik un Volksweertschop studeert. Von 1930 bet 1933 weer he Schoolmeester an en Volks- un Beroopschool in Mülhausen.

He weer von von 1924 bet 1929 Maat von’n Gemeenraad in Gutenfeld un Viez-Börgermeester. Von 1927 bet 1929 weer he Maat von’n Oostprüüßschen Provinziallanddag. 1933 weer he ok Afornten in’n Kreisdag von’n Kreis Preußisch Holland.

Von August 1929 bet September 1930 un von März bet Juni 1933 weer Mertins Afornten in’n Rieksdag. Na §&nbsp;4 von dat Gesett för dat Wedderherstellen von dat Beroopsbeamtendom von’n 7. April 1933 is he ut dat Lehramt entlaten worrn un weer bet 1936 arbeidsloos. He hett denn as Grundstücksmaakler in Königsbarg arbeidt un weer von 1939 bet 1945 Hauptfeldwebel bi de Wehrmacht. 

Na’n Tweten Weltkrieg weer Mertins in de eerste Legislaturperiood von’n 7. September 1949 bet 7. September 1953 Maat von’n Düütschen Bundsdag. He is bi de Bundsdagswahl 1949 in’n Wahlkreis Cuxhoben-Hadeln-Wersermünn mit 34,3&nbsp;% von de Eerststimmen direkt wählt worrn.

## Footnoten
Heinz Kluge (Biathlet)

**Heinz Kluge** (* 21. Mai 1938 in Auerbach) is en ehmalger düütsch Biathlet.

Heinz Kluge, de in sien aktiv Tiet för de SG Dynamo Zinnwald loopen dee, hörr in de tweet Hälft vun de 1960er Johren to de spoodrieksten ostdüütschen Biathleten. 1965 wunn he achter Egon Schnabel de Sülvermedaille in't Eenzel, 1967 kunn he sück noch vör Helmut Klöpsch tüschen de beid schuven. In' Militärpatrouillenloop wunn Kluge 1963 an de Siet vun Hans-Dieter Riechel, Klöpsch un Dieter Ritter den Titel, twee Johr later wurr he gemeensam mit Klöpsch, Horst Koschka un Dieter Speer Viezmeester achter de Mannschap vun ASK Vorwärts Oberhof.

Internatschonalios Kluge eerstmals bi de Biathlon-Weltmeesterschapen 1965 in dat norweegsch  Elverum antreeden un belegg dor as best Düütsche Platz 5 över 20 Kilometer. Dat weer togliek de bit dorhen best WM-Platzeeren vun en düütschen Starter. Hööchtpunkt vun sien Loopbahn weer de Deelnahm an de Olympisch Winterspelen 1968 in Grenoble. In't Eenzel keem he dorbi up den 24. Platz, mit de Staffel wurr he an de Siet vun  Koschka, Hans-Gert Jahn un Speer Sösst. Nah sien aktiv Karriere wurr Kluge Nahwusstrainer un hett in Zinnwald ünner annern Raik Dittrich betrüet.

## Weblenken
*Heinz Kluge in de Datenbank vun Sportsreference (engelsch)
Heinrich Schröder

**Heinrich Schröder** is de Naam von

* Heinrich Schröder (1850–1883), düütschen Missionar,
* Heinrich Schröder (1857–1917), düütschen Verwaltungsbeamten,
* Heinrich Schröder (1863–1937), düütschen Spraakwetenschopper,
* Heinrich Schröder (1873–1945), düütschen Botaniker,
* Heinrich Schröder (1881–1942), düütschen Maler,
* Heinrich Schröder (1909–1989), düütschen Politiker (CDU),
* Heinrich Schröder (1912–1975), düütschen Politiker (SRP),
* Heinrich Georg Friedrich Schröder (1810–1885), düütschen Mathematiker un Physiker,
* Heinrich Otto Schröder (1906–1987), düütschen Klassischen Philoloog.

Kiek ok bi: Heinz Schröder.
Heinrich Schröder (1909–1989)

**Heinrich Schröder** (* 23. August 1909 in Sellst; † 28. Februar 1989 in Bremerhoben) weer en düütschen Politiker von de DP un later de CDU.

Schröder is 1909 as Söhn von en Buur in Sellst boren. Na de Volksschool un de Fachschool, de he mit de Mittlere Reife afslaten hett, hett he en Lehr in de Bueree maakt. 1933 hett he as Pächter den Hoff von sien Vader övernahmen. Von 1940 bet 1945 weer he Soldaat in’n Tweten Weltkrieg. 1953 is he Kreislandweert in’n Landkreis Wersermünn worrn un 1956 Vörsitter von’n Kreislandvolkverband Wersermünn. 1957 hett he kumplett dat Leid von Hoff von sien Vader övernahmen.

Schröder wull al to’n 1. Mai 1931 in de NSDAP intreden. An’n 30. Mai 1932 hett de Gauleitung na München mellt, dat Schröder noch nich opnahmen is. He hett denn noch wedder versöcht, intotreden un is an’n 17. Januar 1933 Maat von de Partei worrn.

Schröder harr sik na’n Krieg 1945 de DP anslaten, hett de Partei aver 1957 verlaten un is een Johr later na de CDU wesselt. Schröder weer von 1952 bet 1958 Börgermeester von Sellst. 1956 is he ok in’n Kreisdag von’n Landkreis Wersermünn wählt worrn. Von 1959 bet to’n 13. Oktober 1965 weer he Maat von’n Neddersassischen Landdag. He is bi de Wahl 1959 un bi de Wahl 1963 all beid Maal över de Landslist von de CDU in’n Landdag intagen. He is ut’n Landdag utscheden, üm sien Mandaat in’n Bundsdag antonehmen. In’n Landdag is denn Carl Möller för em narückt. Von 1965 bet to’n 12. September 1972, as he sien Mandaat dalleggt hett, weer he Maat von’n Düütschen Bundsdag. He is in’n Wahlkreis Cuxhoben direkt wählt worrn, bi de Wahl 1965 mit 51,5&nbsp;% un bi de Wahl 1969 mit 48,6&nbsp;% von de Eerststimmen. Nadem he sien Mandaat dalleggt hett, is Heinz Hartnack för em as Afornten narückt.

## Literatur

* Stephan A. Glienke: *Die NS-Vergangenheit späterer niedersächsischer Landtagsabgeordneter*. Abschlussbericht zu einem Projekt der Historischen Kommission für Niedersachsen und Bremen im Auftrag des Niedersächsischen Landtages. Herausgegeben vom Präsidenten des Niedersächsischen Landtages. Durchgesehener Nachdruck der ersten Auflage. Hannover 2012, S. 34 (online als PDF)
* Barbara Simon: *Abgeordnete in Niedersachsen 1946–1994: Biographisches Handbuch,* 1996, S. 348
Justus Christoph Leist

**Justus Christoph Leist** (* 24. März 1770 in Rethen; † 30. April 1858 in Celle) weer en düütschen Jurist un Politiker.

Leist is 1770 in Rethen boren. He hett von 1789 af an Juristeree an de Universität Göttingen studeert un dat Studium 1792 as Dr. jur. afslaten. Leist is denn reist un is ünner annern na Wien gahn, üm dor de Praxis an dat Riekshoffgericht kennen to lehren. 1795 is he na Göttingen trügg un weer dor außerordentlichen Perfesser. In dat Johr 1802 is he dor ordentlichen Perfesser worrn. Sien Lehrbook von dat düütsche Staatsrecht müss von wegen den Rieksdeputatschoonshauptsluss 1803 ut’n Druck nahmen un ümschreven warrn. He is 1805 Hoffraad worrn, güng denn aver in’n Deenst von dat Königriek Westfalen in Kassel un weer Maat von’n Staatsraad. 1809 is he as Nafolger von Johannes von Müller Direkter von’n öffentlichen Ünnerricht worrn. In düt Amt harr he op de een Sied dat Enn von de Universitäten Rinteln und Helmstidde aftowickeln, aver kunn doch de Universitäten Halle, Marburg un Göttingen fördern. Hart dee he de Landsmannschaften an de Universitäten verfolgen, wodör dat in Göttingen in’n September 1809 to de Schandarmen-Affäär keem. Von König Jérôme is he an’n 10. Januar 1810 in’n Freeherrnstand goven worrn un hett kort later den Ridderorden von de westfäälsche Kroon kregen.

Nadem dat mit dat Königriek Westfalen un de Herrschop von de Franzosen toenn weer, is em de Neegd to de Franzosen slecht kamen. He hett Titel un Rang verloren un is as Kloosteramtmann na Ilfeld versett worrn, wat en ringen Posten för em weer. Aver al 1817 hebbt sien Kenntnisse von Staats- un Karkenrecht dorto föhrt, dat he Legatschoonsraad worrn is. He is mit Friedrich von Ompteda na Room schickt worrn, üm en Konkordat mit de Kathoolsche Kark aftosluten. Na düsse Reis keem he 1819 na Ilfeld trügg. 1829 güng he as Nafolger von Georg Friedrich Falcke na Stood un is dor Direkter von de Justizkanzlie Stood un dat Hoffgericht Stood worrn. Ok dat Amt as Direkter von dat Kunsistorjen in Stood weer dor mit verbunnen. In de Tied von’n Verfatenskunflikt 1837 weer he Berader von König Ernst August I. Ernst August weer 1837 an de Macht kamen, aver wull dat Staatsgrundgesett von 1833 nich anerkennen. Leist hett för Ernst August dat Verscheel vertreden, dat de Verfaten von 1819 wedder herstellt warrn müss. Ünner annern hett he dat vör’n Bundsdag von’n Düütschen Bund so vertreden. So is he to’n 21. Januar 1839 ok Maat von’n Staatsraad von dat Königriek Hannover worrn. 1839 keem Leist as Viezpräsident an dat Oberappellatschoonsgericht Celle, wat he bet to sien Dood 1858 bleven is. 1855 is he tosätzlich Präsident von’n ne’en Staatsgerichtshoff von dat Königriek Hannover worrn.

## Footnoten
Johann Hinrich von Spilker

**Johann Hinrich (von) Spilker** (* 24. März 1675 in Hannover; † 20. Juni 1746 in Stood) weer en düütschen Jurist.

Spilker is 1675 as Söhn von Dorothea Magdalena, borene Bünting, un den Hoff- un Kunssistorialraad Burchard Spilker in Hannover boren. He harr eerst Ünnerricht bi Huuslehrers un weer denn bet 1695 op de öffentliche School in Hannover. Von dor güng he an de Universität Helmstidde un hett dree Johr lang Juristeree studeert. Noch twee Johr hett he denn an de Universität Jena studeert. Na dat Studium güng he 1700 op Reisen dör Italien, Frankriek, England un Holland un hett sik noch wieder mit dat Recht, Staatswetenschoppen, de Künst un de Naturwetenschoppen beschäftigt. 1706 hett em denn Eberhard Ludwig von Württemberg to’n Oberraad maakt un Spilker weer 1707 bi verscheden Kreisdaag dorbi, ünner annern in Biberach, Nördlingen un Eglingen. Dat Amt as Oberraad hett he 1708 aver wedder opgeven. 1712 hett em Kaiser Karl VI. in’n Adelsstand hoven. 1713 güng he denn in’n kurhannöverschen Deenst un is Oberopseher in de Graafschop Mansfeld worrn. Von dor is he 1715 as Justizraad un Hoffgerichtsassesser an dat Hoffgericht Stood versett worrn. Tosätzlich is he 1716 in Stood Kunsistorialraad worrn. 1736 is he Viezdirekter von de Justizkanzlie Stood un dat Hoffgericht Stood worrn. Ok dat Amt as Direkter von dat Kunsistorjen in Stood weer dor mit verbunnen. Ofschoonst sien Titel Viezdirekter weer, harr he dat Leid över de Gerichten. 1738 is he denn ok den Titel na Direkter von de Gerichten worrn. Dat is he bet to sien Dood 1746 bleven.

Von Spilker weer verheiraadt mit Sophia Eleonora Gackenholz. De beiden harrn de Kinner Hinrich Eberhard († 1754), Charlotte Louise († 8. September 1776), Georg Arnold (5. Januar 1722–30. November 1794) un Ludewig Johann Moritz († 27. März 1762).

## Footnoten
Diederich Basilius von Stade

**Diederich Basilius von Stade** (* 13. Oktober 1705 in Stood; † 3. September 1783 ok dor) weer en düütschen Jurist.

Von Stade is 1705 as Söhn von Margarethe Elisabeth, borene von Borstel (29. September 1675–1712), un den Beamten Dieterich von Stade (8. Februar 1674–30. Oktober 1725) in Stood boren. Bet 1712 hett he in Stood Ünnerricht bi Huuslehrers kregen. Sien Vader weer Regerungsraad in Stood un is 1712 na Bremen flücht, as de Dänen Stood innahmen hebbt. In Bremen hett he bet 1715 ok noch Huusünnerricht kregen un is denn bet 1717 dor op de öffentliche School gahn. In’n Oktober 1717 is sien Vader as Komitialgesandten an’n Rieksdag in Regensburg schickt worrn un von Stade hett dor bet 1725 wedder Huusünnerricht kregen. Von 1725 bet 1728 hett he an de Universität Halle Juristeree studeert. Na dat Studium is he in’n kurhannöverschen Justizdeenst gahn un is Auditer bi de Justizkanzlie Celle worrn. Von 1730 bet 1733 weer he tosätzlich Assesser bi dat Hoffgericht Celle. He is 1733 Hoffraad worrn un an’n 31. März 1736 Oberappellatschoonsraad bi dat Oberappellatschoonsgericht Celle. Dat weer he bet 1751, as Johann Friederich von Borries doodbleven is. An’n 8. Juli 1751 is von Stade as Borries sien Nafolger Direkter von de Justizkanzlie Stood un dat Hoffgericht Stood worrn. Ok dat Amt as Direkter von dat Kunsistorjen weer dor mit verbunnen. Dat Direkteramt hett he bet to sien Dood 1783 behollen.

Von Stade hett an’n 13. Oktober 1734 Sara Hedewig Sophie von Borries (23. März 1714–1751; Dochter von Johann Friederich von Borries) freet. De beiden harrn söven Döchter, von de aver blots veer groot worrn sünd.

## Footnoten
Stephen Karl Rerych

**Stephen Karl Rerych** (* 14. Mai 1946 in Philadelphia) is en ehmalger US-amerikaanisch Swemmsportler un tweefack Olympiasieger. 

He hett 1968 an de Olympisch Sömmerspelen in Mexiko-Stadt deelnommen un kunn dor mit de US-Swemmstaffeln över 4x100 m un 4x200 m Freestil jewiels de Goldmedaille winnen. Den Eenzelwettkamp över 200 m Freestil muss de 2 Meter groot un 91 kg swoor Rerych wegen Krankheit kamplos upgeven. 

Rerych studeer an de North Carolina State University un wunn 1966 en AAU-Titel över 100 yards Freestil. He weer buterdem noch Pitcher bi dat Baseball-Team vun de NC State. Later hett he de Columbia Medical School besöcht un kreeg sien medizinischen Afsluss 1974. He weer lang Tiet as Chirurg in Asheville, North Carolina, tätig un leevt hüüd in West Virginia.

## Weblenken
* Stephen Rerych in de Datenbank vun sportsreference.com (engelsch)
Johann Christian Bacmeister

**Johann Christian Bacmeister** is de Naam von

* Johann Christian Bacmeister (1662–1717), düütschen Jurist,
* Johann Christian Bacmeister (1740–1803), düütschen Verwaltungsbeamten.
Øivind Nerhagen

**Øivind Nerhagen** (* 21. April 1958 in Trysil) is en ehmalger norweegsch Biathlet.

## Leven un Loopbahn
Boren wurr Nerhagen in de Kommune Trysil in’ Osten vun de  Provinz (*[[Fylke]]*) Hedmark in Südostnorwegen. Oorsprünglich is he en utbildt  Plantenbauwetenschapler.

He nehme erstmals an de Biathlon-Weltmeesterschapen 1983 in Antholz deel, nahdem he all een Johr tovör sien Debüt in’ Weltcup geven harr. Mit de Staffel reck he bi disse Weltmeesterschapen de Bronzemedaille, wat to glieker Tiet ok de eenzig Medaille för Norwegen bi disse WM weer. In de nahfolgen Weltmeesterschapen gelungen hüm kien herutragend Platzeeren mehr. Dreemal hett he bi norweegsch Landmeesterschapen de Goldmedaille wunnen. Nah 1987 keem he to kien internatschonalen Insatz mehr.

## Weblenken
* Ergevnisse bi dat IBU-Datencenter (engelsch)

## Enkeld Nahwiesen
Björn Ferry

**Björn Ferry** (* 1. August 1978 in Stensele, Gemeend Storuman) is en ehmalger sweedsch Biathlet un Olympiasieger in' Biathlon.

Björn Ferry geev sien Debüt in' Weltcup 2001 bi de eerst Weltcupstatschoon vun de Saison in Hochfilzen. All in sien dart Eenzelrennen leep he in de Punkte. Mit de Staffel wunn Ferry 2005 in Oberhof mit dat sweedsch Team unverwacht en Weltcuprennen.

Bi de Olympisch Spelen 2002 in Salt Lake City un 2006 in Turin is he in all mögelk Rennen an den Start gahn. Sien best Eenzelplatzeeren weer dorbi Platz 14 in' Sprint 2006. Mit de Staffel verpass he bi de sülvig Spelen up Platz veer en Medaille knapp. 

Bi de Biathlon-Weltmeesterschapen 2007 in Antholz wunn he nah en veerten Platz in' Eenzel mit de Mixed-Staffel de Goldmedaille. An' 19. Januar 2008 reck he in de Verfolgung vun Antholz sien eersten Weltcupsieg in en Eenzelrennen un kunn dorbi Nikolai Kruglow un Michael Greis achter sück laaten. An' Enn vun de Saison stunn he up Platz 3 in den Verfolgungsweltcup un Rang 6 in den Gesamtweltcup.

Sien gröttsten Erfolg fier Ferry mit de Gewinn vun dat Verfolgungsrennen bi de Olympisch Winterspelen 2010 in Vancouver vör Christoph Sumann un Vincent Jay, nahdem he in' Sprint noch Platz 8 beleggt harr. Mit de Staffel keem he up den 4. Platz.

Nah de Saison 2013/14, in de he nochmal twee Rennen winnen kunn, den Sprint un den Massenstart vun Pokljuka, hett Ferry gemeensam mit Carl Johan Bergman sien sportliche Karriere afslooten. In' Gesamtweltcup keem he in de Saison up Platz 9 un in' Verfolgungsweltcup up Rang 4.

Ferry, de völfack sweedsch Meester weer, is för den Vereen *Storuman IK* antreeden. Sien  Trainer weer bit to de Saison 2010/2011 Wolfgang Pichler, toletzt wurr he vun Staffan Eklund traineert. 

He leevt in Storuman un is mit de fievfack Weltmeesterin in' Armwrestling, Heidi Andersson, verheiraadt.

## Weltcupsiege

## Weblenken
* Websteed vun Björn Ferry
*
Johann Friederich von Borries

**Johann Friederich (von) Borries** (* 26. Dezember 1684 in Aanbeck; † 21. März 1751 in Stood) weer en düütschen Jurist.

Borries is 1684 as Söhn von Anna Elisabeth, borene Crauel, un Theophilus Fridericus Borries († 1693) in Aanbeck boren un hett an de Universität Helmstidde Juristeree studeert. He is an’n 15. Dezember 1715 Justizraad bi de Justizkanzlie Stood worrn. An’n 28. Januar 1727 is he tosätzlich Kunsistorialraad von dat Kunsistorjen in Stood worrn. 1733 hett Kaiser Karl VI. em in’n Adelsstand hoven. Den Rang von en Gehemen Justizraad hett he an’n 15. Oktober 1736 kregen. De Direkter von de Justizkanzlie Stood un dat Hoffgericht Stood, Johann Hinrich von Spilker, weer in siene letzten Johren al swack un krank un von Borries hett veel von siene Opgaven övernahmen. Dorüm is he an’n 30. April 1743 Viezdirekter von de Gerichten worrn. Kort na von Spilker sien Dood is Borries an’n 5. Juli 1746 Direkter von de Justizkanzlie un dat Hoffgericht worrn. Ok dat Amt as Direkter von dat Kunsistorjen weer dor mit verbunnen. Dat is he bet to sien Dood 1751 bleven.

Borries hett an’n 28. Juli 1711 Dorothea Sophia Charlotta Bacmeister (23. August 1695–24. Juli 1755; Dochter von Johann Christian Bacmeister) freet. De beiden harrn teihn Kinner: Anna Emerentia (3. September 1712–26. März 1760), Sara Hedewig Sophie (23. März 1714–1751; hett Diederich Basilius von Stade freet), Juliana Charlotta (5. April 1715–1752), Christiana Louise (10. August 1716–15. Juli 1719), Albrecht Johann (4. August 1718–6. August 1737), Christiana Eleonora (17. Juni 1720–25. März 1723), Henriette Louise (11. September 1723–6. November 1726), Johanna Georgine (26. Mai 1726–1775), Heinrich Otto (10. November 1728–21. November 1785) un Lukas Arnold (5. Oktober 1731–1793).

## Footnoten